Lectio Divina

*fuq il-Vanġelu tal-Ħadd*

**5 Ħadd tar-Randan**

Sena B

Ġw 12:20-33

Ix-xena u l-kliem ta’ Ġesù huma ambjentati f’Ġerusalemm wara d-tiegħu. Din it-tieni parti tal-kap. 12 tagħlaq l-attività pubblika ta’ Ġesù u titfa’ l-ħarsa tal-qarrej fuq dak li se jiġri fuq is-salib, il-mod kif Ġesù jinterpreta u jippreżenta l-mewt tiegħu, u d-destin ta’ dawk li “jimxu warajh u jaqduh”. Is-silta tinsab maqbuda bejn żewġ annotazzjonijiet kuntrastanti: min-naħa meta Ġesù jidħol Ġerusalemm “id-dinja (κόσμος) kollha marret warajh” (12,19), min-naħa l-oħra xħin itemm dan id-diskors “Ġesù telaq u nħeba minnhom” (12,36). Hemm ambigwità qawwija bejn il-folla li ssegwi lil Ġesù, il-“kotra” li tkun miegħu, u fl-istess waqt in-nuqqas ta’ fidi fih: “Għalkemm kien għamel quddiemhom mirakli bħal dawn ma kinux jemmnu fih” (12,37). Fis-silta huwa ċar ir-riferiment ta’ *Ġw* għal numru ta’ *loghia* sinottiċi u għax-xena tal-Ġnien taż-Żebbuġ.

**v. 20-22: Fost dawk li telgħu biex iqimu lil Alla fil-festa kien hemm xi Griegi. Dawn marru għand Filippu li kien minn Betsajda tal-Galilija, u talbuh: “Sinjur, nixtiequ naraw lil Ġesù.” Filippu mar jgħid lil Indrì, u mbagħad Indrì u Filippu marru jgħidu lil Ġesù.**

Il-“Griegi” mhumiex il-Lhud li kienu jitkellmu bil-grieg, imma dawk li twieldu minn nisel grieg imbagħad ikkonvertew għar-reliġjon Ġudajka bħala proseliti. Dawn kienu jgħixu l-ġudaiżmu b’xi limitazzjonijiet ’il barra mill-Palestina u wħud minnhom kienu jiġu għall-pellegrinaġġ fl-Għid. Kien hemm diġa s-suspett fost il-Lhud li Ġesù kien se jabbanduna lilhom u jmur jgħallem qalb dawn il-Griegi (cf. 7,35). Hija xena li tfakkar fis-sejħa tal-ewwel dixxipli (cf. 1,35-52) partikularment il-verb ‘tara’ (ὁράω) u l-preżenza ta’ Filippu u Indri, dixxipli tal-ewwel siegħa.

**v. 23: U Ġesù weġibhom: “Waslet is-siegħa li fiha Bin il-bniedem ikun igglorifikat.**

It-tweġiba ta’ Ġesù tinjora lill-Griegi u ma nafux jekk Ġesù ltaqax magħhom. Minflok għandna tifsira teoloġika tax-xewqa tagħhom. Sa dak il-ħin is-siegħa ta’ Ġesù kien għadha ma waslitx (cf. 2,4; 7,30; 8,20): issa “waslet” b’mod stabbli u definittiv (il-verb ἔρχομαι fil-perfett). Għal Ġesù il-glorifikazzjoni tiegħu hija s-“siegħa” li fiha jikkomunika l-ħajja divina lill-bnedmin kollha: il-fatt li issa anki l-pagani qed jixitiquha u jitolbuha (almenu indirettament) jagħti bidu għal din is-siegħa. Ġesù jinsisti fuq dan f’din is-silta (v.27 “bħalissa”; v.31 “issa”).

**v. 24: Tassew tassew ngħidilkom, jekk il-ħabba tal-qamħ ma taqax fl-art u tmut, hi tibqa’ weħidha; imma jekk tmut, tagħmel ħafna frott.**

Din il-parabbola qasira toħroġ għad-dawl il-fekondità tal-mewt ta’ Ġesù. Ninsabu quddiem antiteżi: li tibqa’ waħdek u li tagħmel ħafna frott; l-għażla bejniethom tinsab fl-aċċettazzjoni tal-mewt, tas-sagrifiċċju. Fi *Ġw* Ġesù jisħaq kemm-il darba li “mhux waħdu” (μόνος – 8,16; 8,29; 16,32), is-solitudni hija kundizzjoni kritika. Min-naħa l-oħra fejn hemm Ġesù hemm il-“ħafna” (ħafna li jemmnu: 2,23; 4,39; 4,41; 7,3; 8,30; 10,42; 11,45 – ħafna frott: 15,5; 15,8). Hemm relazzjoni misterjuża bejn il-mewt u l-abbundanza.

**v. 25: Min iħobb lil ħajtu jitlifha; imma min jobgħod lil ħajtu f’din id-dinja jħarisha għall-ħajja ta’ dejjem.**

Xebħ ma’ *Mk* 8,35 u *Mt* 10,39 imma b’xi partikularitajiet għal *Ġw*. Għandna l-qabża minn ħajja msejsa biss fuq l-affetti, ir-rabtiet familjari jew il-ħbiberiji (il-verb φιλέω, l-affett; ψυχή, ir-ruħ bħala l-post tal-affetti) għal ħajja (ζωή) bħala komunjoni ma’ Alla. Id-don tal-ħajja divina ma tingħatax biss wara l-mewt imma xi ħaġa li d-dixxiplu “jippreserva” (φυλάξει) minn issa għall-ħajja ta’ dejjem. L-esperjenza li se jgħaddi minnha Ġesù ssir regola għal kulħadd.

**v. 26: Jekk xi ħadd irid jaqdini, hu għandu jimxi warajja; u fejn inkun jien, hemm ukoll ikun il-qaddej tiegħi. Min jaqdi lili, il-Missier jagħtih ġieħ.**

Xebħ ma’ *Mk* 8,34. Ix-xewqa li taqdi (διακονέω) lil Ġesù trid timmatura fid-deċiżjoni li tmur warajh (ἀκολουθέω), u allura li tinfetaħ għall-possibilità tal-mewt u s-sagrifiċċju. Il-qadi ma jibqax sempliċi espressjoni tax-xewqat tiegħi jew ta’ dak li kapaċi nagħmel, imma jsir mod kif ngħix il-komunjoni ma’ Ġesù, li nkun kull fejn hemm hu. Min-naħa tiegħu Ġesù idaħħalni fil-komunjoni ta’ bejnu u l-Missier: il-qaddej mhux biss jaqdi, imma jiġi mweġġaħ.

**v. 27-28a: Issa qiegħed inħoss ruħi mħawda. U x’naqbad ngħid? Missier, eħlisni minn din is-siegħa? Imma jien għalhekk ġejt: għal din is-siegħa. Missier, agħti glorja lil ismek.”**

*Ġw* jieħu mis-Sinottiċi r-riferiment għall-emozzjonijiet ta’ Ġesù quddiem il-mewt u l-isforz biex jintelaq għar-rieda tal-Missier. It-“taħwid” jesprimi stat ta’ emozzjonijiet qawwija, taqlib interjuri mhux biża. *Ġw* ma jaħbix it-taqlib ta’ Ġesù fis-Sinottiċi imma jinterpretah skont il-kristoloġija tiegħu: it-talba biex Ġesù jinħeles tiġi kkoreġuta minn deċiżjoni u talba oħra biex tingħata l-glorifikazzjoni. Id-deċiżjoni ta’ Ġesù li jgħix u jaċċetta s-salib turi din ir-realtà fid-dimensjoni l-iktar profonda tagħha.

**v. 28b-29: Dak il-ħin instama’ leħen mis-sema: “Jiena diġà gglorifikajtu, u nerġa’ nigglorifikah.” In-nies li kienu hemm semgħuh, u qalu li kien qiegħed iriegħed. Oħrajn qalu: “Kellmu xi anġlu.”**

Bħal fix-xena tal-magħmudija u t-trasfigurazzjoni fis-Sinottiċi, il-Missier jissieħeb bil-leħen tiegħu ma’ dak li jkun għaddej minnu l-Iben. L-*aorist* igglorifikajtu (ἐδόξασα- glorifikazzjoni li diġa seħħet) jirreferi għall-eżistenza kollha ta’ Ġesù fuq l-art u l-missjoni tiegħu: il-ġrajja tas-salib mhijiex ħlief il-konferma u l-milja tal-eżistenza ta’ Ġesù li fiha l-Missier jerġa jigglorifika. Il-ġemgħa (ὄχλος) ma tihmimx dan il-kliem u tipprova tagħtih spjegazzjoni oħra.

**v. 30-33: Ġesù wieġeb: “Dan il-leħen ma ġiex għalija, imma għalikom. Il-ġudizzju ta’ din id-dinja qiegħed isir issa. Issa se jitkeċċa l-Prinċep ta’ din id-dinja. U meta nintrefa’ ’l fuq mill-art, jiena niġbed il-bnedmin kollha lejja.” Hu qal dan biex jurihom b’liema mewt kien sejjer imut.**

Il-glorifikazzjoni tal-Iben, li l-Missier jikkonferma lil dawk li jemmnu fih, hija fl-istess waqt ġudizzju (κρίσις) għall-Prinċep tad-dinja: dan jiġi mitfugħ ’l barra (ἐκβάλλω) u jitlef il-qawwa u l-influwenza tiegħu fuq dawk li jemmnu f’Ġesù msallab. Satana ma jsaltanx iktar fuq id-dixxipli ta’ Ġesù, lanqas fuq dawk il-komunitajiet li tassew jimxu wara Ġesù: il-ġudizzju huwa fl-istess waqt ħelsien. Minfloku hemm Ġesù li jattira/“jiġbed” ’l fuq mill-art f’relazzjoni ġdida mal-Missier u jwaħħad lill-bnedmin kollha miegħu fl-eżaltazzjoni tiegħu. Din hi l-mewt li Ġesù kien se jmut biha: mhux sempliċi ġrajja tas-salib imma l-glorifikazzjoni tiegħu.